แม้ไทยส่งออกยางธรรมชาติเพิ่มขึ้น แต่ราคายังผันผวนจากผลกระทบโควิด-19 สงครามรัสเซีย-ยูเครน
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานคณะกรรมการติดตามและเสนอมาตรการแก้ไขปัญหาราคายางและรักษาเสถียรภาพราคายาง เปิดเผยว่า จากรายงานสถานการณ์การผลิต การค้า และการแข่งขันของตลาดยางพาราและผลิตภัณฑ์ยางทั่วโลกและสถานการณ์ปัญหาสงครามรัสเซีย-ยูเครน ยังคงส่งผลกระทบต่อการส่งออกยางและผลิตภัณฑ์ยางไทย สถานการณ์การส่งออกยางและผลิตภัณฑ์ยางไทย ไปยังรัสเซียยังคงหดตัว ส่วนสหรัฐอเมริกา เกิดภาวะเงินเฟ้อสูง และสถานการณ์โควิด-19 ในประเทศจีนยังคงรุนแรง หลายพื้นที่ล็อกดาวน์ พบผู้ติดเชื้อสูง ส่งผลกระทบต่อเศรษฐกิจและการค้าในจีน ซึ่งจากสถานการณ์ต่างๆ ที่เกิดขึ้นทั่วโลกได้ส่งผลกระทบต่อราคาและการส่งออกยางพาราของไทยคาดการณ์เดือนธันวาคมนี้ การยางแห่งประเทศไทย ได้รายงานคาดการณ์ปริมาณผลผลิตยางพารามีปริมาณกว่า 4 ล้านตัน ในช่วงไตรมาส 4/65 มีปริมาณผลผลิตยางพาราสูงกว่าทุกไตรมาส การส่งออกในไตรมาสที่ 3/65 ไทยส่งออกรวมกว่า 1 ล้านตัน ยังอยู่ในระดับเดียวกับปีก่อน สำหรับช่วงเดือนตุลาคม-ธันวาคม 2565 คาดการณ์ว่าปริมาณการส่งออกอาจจะชะลอตัวเล็กน้อย เมื่อเทียบกับเดือนก่อนหน้า แต่ปริมาณสูงกว่าช่วงเดียวกันกับปีที่ผ่านมา